La Llei 15/1990, de 9 de juliol, d'ordenació sanitària de Catalunya, modificada parcialment per la Llei 11/1995, de 29 de setembre, va configurar un sistema sanitari que, vertebrat a través del Servei Català de la Salut, atribuïa al Departament de Sanitat i Seguretat Social les funcions de determinació dels criteris, les directrius i les prioritats de les polítiques sanitàries i també les de control, inspecció i avaluació de les activitats de l'Institut Català de la Salut.
L'any 2000, arran de l'evolució experimentada pel sistema sanitari català, es va fer palesa la conveniència de modificar l'estructura del Departament de Sanitat i Seguretat Social, per tal d'enfortir el paper del Departament com a finançador i responsable d'establir el marc de referència per a totes les actuacions públiques en l'àmbit de la salut.
En aquell context, es va aprovar el Decret 262/2000, de 31 de juliol, de reestructuració del Departament de Sanitat i Seguretat Social (DOGC núm. 3200, de 8.8.2000).
Posteriorment, l'estructura del Departament ha estat modificada en dues ocasions.
En la primera, mitjançant el Decret 209/2001, de 24 de juliol (DOGC núm. 3443, d'1.8.2001), es van redefinir les competències de la Direcció General de Recursos Sanitaris per raons d'eficàcia en la gestió; en la segona, mitjançant el Decret 227/2003, de 23 de setembre (DOGC núm. 3982, de 7.10.2003), es va reforçar l'organització de la Direcció de Serveis a causa de les competències assumides.
Actualment, la revisió del model sanitari existent s'adreça cap a un nou concepte de salut, en el qual el protagonista ha de ser el ciutadà, a qui se li oferiran els coneixements necessaris que li permetin promoure la salut i prevenir la malaltia.
Aquest nou model prioritza tres elements: la salut pública, l'atenció sanitària i els serveis sanitaris i socials d'atenció a la dependència.
Aquesta és la raó principal per la qual el Departament, mitjançant el Decret 303/2004, de 25 de maig, de modificació de la denominació del Departament de Sanitat i Seguretat Social (DOGC núm. 4143, de 28.5.2004), ha canviat la seva antiga denominació per la de Departament de Salut.
La instauració d'un nou model sanitari comporta la redefinició de les competències i les línies de responsabilitat entre el Departament de Salut, el Servei Català de la Salut i l'Institut Català de la Salut, en el sentit de reforçar el paper d'autoritat sanitària del Departament, el qual ha de desenvolupar les funcions de planificació, coordinació, avaluació i informació sanitàries.
En aquest marc, es fa necessari que la nova estructura del Departament permeti desplegar l'exercici d'aquestes competències, amb subjecció als principis de desconcentració i descentralització que per imperatiu de la Llei 15/1990, de 9 de juliol, d'ordenació sanitària de Catalunya, modificada parcialment per la Llei 11/1995, de 29 de setembre, han de regir el conjunt de l'organització sanitària.
Alhora, l'acció dels principis de desconcentració i descentralització ha de permetre apropar la presa de decisions als ciutadans, com a titulars del dret a la salut, i en coherència amb un model d'atenció participatiu, on els seus drets i deures tenen progressivament una incidència més gran en la determinació de les actuacions que afecten la seva salut.
L'estructura del Departament de Salut ha de ser l'adequada per permetre la coordinació conjunta de les línies d'actuació del Departament i dels ens que en depenen, des d'una perspectiva global del sistema sanitari, amb l'objectiu d'assolir uns nivells creixents de qualitat en els serveis, eficàcia en la gestió de recursos i equitat en l'accés.
Per assolir aquests objectius, cal disposar de la informació sobre quines són les necessitats de salut de la població i com evolucionen, i valorar la incidència dels processos assistencials en aquestes necessitats.
Alhora, els indicadors de salut de la població i l'avaluació de les actuacions establertes per fer-hi front són el punt de partida per fixar els objectius de salut, mitjançant el Pla de salut, com a eina essencial de planificació del sistema, i determinar les directrius de les actuacions que cal dur a terme per assolir-los.
La nova estructura que es proposa s'orienta també a l'exercici d'aquestes funcions essencials per definir el model sanitari.
En aquest sentit, el Departament, mitjançant la Direcció General de Planificació i Avaluació, es dota d'una eina que, a partir de l'anàlisi i l'avaluació del sistema de salut, ha de formular els criteris generals de la planificació de les polítiques de salut i de serveis sanitaris de Catalunya.
Igualment, la Direcció d'Estratègia i Coordinació té l'objectiu d'establir, de forma coordinada amb les altres direccions generals, estratègies de planificació de les polítiques sanitàries per assolir un grau d'eficàcia superior en les actuacions que garanteixen el dret a la protecció de la salut, i avaluar-ne els resultats i coordinar la planificació de les activitats de docència i recerca en la salut.
Així mateix, en la mesura que la salut pública és una prioritat del Govern, per una banda es reestructura la Direcció General de Salut Pública, per impulsar i coordinar les actuacions del Departament en aquesta matèria, i per l'altra, mitjançant la creació futura de l'Agència de Salut Pública de Catalunya, s'implanten els serveis de salut pública en el territori, per millorar-ne la qualitat de la gestió.
Finalment, en l'àmbit territorial, el Departament s'adequarà al nou model d'organització que es desplegarà mitjançant la futura llei d'organització territorial i dotarà el territori de més competències en l'àmbit de la salut, amb la participació de representants dels serveis territorials en els diferents òrgans de decisió i participació del Departament i dels organismes que en depenen.
De conformitat amb el que s'ha exposat, atès el que estableix la Llei 13/1989, de 14 de desembre, d'organització, procediment i règim jurídic de l'Administració de la Generalitat, d'acord amb el dictamen de la Comissió Jurídica Assessora, a proposta de la consellera de Salut, i amb la deliberació prèvia del Govern,
1.1 El Departament de Salut, en l'àmbit central, s'estructura en els òrgans següents:
b) Direcció General de Recursos Sanitaris.
c) Direcció General de Salut Pública.
d) Direcció General de Planificació i Avaluació.
e) Direcció d'Estratègia i Coordinació.
En l'àmbit territorial el Departament s'estructura en els serveis territorials que preveuen el capítol 7 del Decret 262/2000, de 31 de juliol, de reestructuració del Departament de Salut, i el Decret 263/2001, de 25 de setembre, de creació de la Delegació Territorial del Departament de Salut de les Terres de l'Ebre (DOGC núm. 3491, d'11.10.2001).
1.2 Són adscrites al Departament de Salut les entitats següents:
b) Institut Català de la Salut.
c) Institut d'Estudis de la Salut.
d) Institut Català d'Avaluacions Mèdiques.
e) Agència Catalana de Seguretat Alimentària.
f) Agència de Protecció de la Salut.
Òrgans d'assistència i suport al conseller o la consellera
El conseller o la consellera de Salut té com a òrgans d'assistència i suport el Comitè Executiu, el Consell de Direcció, el Gabinet del Conseller o la Consellera i el Consell Assessor de Salut.
El Comitè Executiu és presidit pel conseller o la consellera i el componen, a més, el secretari o la secretària general, el director o la directora d'Estratègia i Coordinació, el director o la directora del Servei Català de la Salut, el director o la directora gerent de l'Institut Català de la Salut i el cap o la cap del Gabinet del Conseller o la Consellera.
Té com a funció assistir el conseller o la consellera en l'elaboració de les polítiques del Departament.
El Consell de Direcció és presidit pel conseller o la consellera i el componen, a més, el secretari o la secretària general, els directors o les directores generals, el director o la directora del Servei Català de la Salut, el director o la directora gerent de l'Institut Català de la Salut, el director o la directora de l'Institut d'Estudis de la Salut, els directors o les directores dels serveis territorials, i els o les gerents de les regions sanitàries del Servei Català de la Salut, així com la resta de persones que el conseller o la consellera designi.
Té com a funció assistir el conseller o la consellera en el seguiment de l'execució de les polítiques del Departament.
El Consell Assessor té les funcions i la composició que s'estableixen en el Decret 261/2000, de 31 de juliol, pel qual es crea el Consell Assessor de Sanitat (DOGC núm. 3200, de 8.8.2000), i en el Decret 283/2004, d'11 de maig, pel qual es modifica la composició del Consell Assessor de Sanitat (DOGC núm. 4132, de 13.5.2004).
El Gabinet del Conseller o la Consellera es regeix per l'Acord de Govern de 20 de gener de 2004, pel qual es regulen determinats aspectes del règim eventual al servei de l'Administració de la Generalitat, publicat per Resolució GAP/537/2004, de 5 de març (DOGC núm. 4091, de 15.3.2004).
7.1 El secretari o la secretària general, com a segona autoritat del Departament, assumeix les funcions que li atribueix la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, i les que li encomani el conseller o la consellera.
7.2 Per a l'exercici de les seves funcions, la Secretaria General s'estructura en els òrgans següents:
b) Assessoria jurídica, en els termes que preveu el Decret 57/2002, de 19 de febrer, de modificació del Decret 257/1997, de 30 de setembre, pel qual s'aprova el Reglament dels serveis jurídics de l'Administració de la Generalitat de Catalunya (DOGC núm. 3584, de 27.2.2002).
c) Els serveis territorials regulats pel capítol 7 del Decret 262/2000, de 31 de juliol, de reestructuració del Departament de Salut, i pel Decret 263/2001, de 25 de setembre, de creació de la Delegació Territorial del Departament de Salut de les Terres de l'Ebre, en els termes que preveuen aquests decrets i la resta de normativa aplicable.
A la Direcció de Serveis li corresponen les funcions següents:
a) Dirigir l'administració, el règim interior i la gestió de les unitats del Departament, i coordinar els serveis que porten a terme els organismes que en depenen.
b) Dirigir i impulsar projectes i accions encaminats a la integració, rendibilització i optimització de les actuacions de les diferents unitats del Departament i a la millora de la qualitat i l'avaluació de l'organització.
c) Mantenir les relacions funcionals amb altres departaments que li encarregui el secretari o la secretària general.
d) Donar suport a les polítiques de recursos humans i/o organitzatives de les unitats del Departament i dels organismes que hi són adscrits i, si escau, coordinar-les.
e) Dirigir la política de formació del Departament.
f) Supervisar la gestió pressupostària, la comptabilitat, la gestió patrimonial i les contractacions.
g) Planificar les actuacions en matèria d'informàtica i telecomunicacions.
h) Dirigir la política preventiva del Departament i del Servei Català de la Salut en matèria de riscos laborals, de manera conjunta.
i) Aquelles altres funcions que li delegui el secretari o la secretària general del Departament.
De la Direcció de Serveis, en depenen els òrgans i les àrees funcionals següents:
a) Subdirecció General de Recursos Humans i Organització.
b) Servei de Recursos Econòmics.
d) Àrea de Tecnologies de la Informació i les Comunicacions.
10.1 A la Subdirecció General de Recursos Humans i Organització li corresponen les funcions següents:
a) Adequar al Departament les polítiques del Govern sobre recursos humans i coordinar els assumptes relatius al personal adscrit a les diferents unitats.
b) Coordinar les actuacions referents a organització, procediments i estructura, i assessorar els diferents òrgans del Departament en aquestes matèries.
c) Coordinar l'actuació del Departament en matèria de formació.
d) Coordinar i supervisar la gestió dels serveis generals.
e) Coordinar de manera conjunta l'actuació del Departament i del Servei Català de la Salut en matèria de prevenció de riscos laborals.
f) Coordinar i impulsar la normalització lingüística.
g) Coordinar els serveis de documentació bibliogràfica.
h) Elaborar propostes de resolució de les reclamacions que, en matèria de recursos humans, formulin al Departament els professionals del sistema sanitari d'utilització pública de Catalunya.
i) Informar sobre l'establiment dels serveis mínims dels centres sanitaris públics per garantir a la població la prestació dels serveis assistencials necessaris, analitzar les repercussions de les vagues i fer-ne el seguiment.
10.2 La Subdirecció General de Recursos Humans i Organització s'estructura en les unitats següents:
c) Secció de Planificació Lingüística.
11.1 Al Servei de Recursos Humans li corresponen les funcions següents:
a) Aplicar en el Departament les polítiques del Govern sobre recursos humans i coordinar-ne l'aplicació en els organismes que en depenen.
b) Proposar mesures que permetin adequar els efectius del Departament a les necessitats de recursos humans i elaborar directrius referents a plans sobre necessitats de recursos humans.
c) Supervisar i coordinar el control de les situacions administratives i del règim jurídic del personal sanitari i no sanitari del Departament i dels organismes que en depenen.
d) Coordinar, en l'àmbit del Departament, la selecció del personal i la provisió de llocs de treball.
e) Planificar la formació i l'assessorament del personal, detectar les necessitats formatives de les diferents unitats, i supervisar i coordinar la realització de cursos.
f) Supervisar l'elaboració de la nòmina.
g) Assessorar en matèria de recursos humans les unitats del Departament i donar-hi suport tècnic.
h) Coordinar, des del punt de vista dels recursos humans, els processos de creació o canvi d'adscripció d'empreses públiques, consorcis o altres nous organismes públics adscrits al Departament o als organismes que en depenen.
i) Elaborar el capítol I de l'avantprojecte de pressupost i efectuar el control de la despesa corresponent.
j) Fer el seguiment de la negociació laboral en la qual participi el Departament i l'aplicació dels convenis subscrits, sense perjudici de les funcions corresponents a la Secretaria d'Administració i Funció Pública.
k) Elaborar propostes de resolució dels recursos i les reclamacions interposats contra els actes administratius adoptats en matèries de la seva competència, així com de les reclamacions prèvies a la via laboral.
l) Supervisar el funcionament del registre d'òrgans col·legiats del Departament i dels òrgans col·legiats aliens de què formen part representants del Departament.
m) Aquelles altres funcions que li atribueixin els seus superiors jeràrquics.
11.2 D'aquest Servei, en depenen la Secció de Gestió de Recursos Humans i la Secció de Planificació i Coordinació de Recursos Humans.
12.1 A la Secció de Gestió de Recursos Humans li corresponen les funcions següents:
a) Gestionar i tramitar els expedients de personal.
b) Estudiar les mesures de racionalització i redistribució d'efectius.
c) Actualitzar i supervisar la relació de llocs de treball i el registre informatitzat del personal i dur a terme la tramitació administrativa.
d) Gestionar la provisió de llocs de treball de funcionaris, especialment dels processos relatius al personal de cossos de veterinaris i de salut pública, com també del personal laboral.
e) Gestionar l'execució del capítol I del pressupost del Departament.
f) Gestionar i tramitar les nòmines, la seguretat social i les mutualitats del personal.
12.2 A la Secció de Planificació i Coordinació de Recursos Humans li corresponen les funcions següents:
a) Dissenyar, coordinar i supervisar el pla d'acollida del personal com a punt de partida d'un procés d'informació i comunicació.
b) Establir criteris i procediments per aconseguir l'adequació de la persona al lloc de treball.
c) Impulsar projectes de millora i avaluació del clima intern i d'incentivació de la motivació potenciant la comunicació i el diàleg.
d) Dur a terme la tramitació, la descripció i la valoració de llocs de treball, així com la gestió de la relació de llocs de treball i el manual d'organització.
e) Coordinar les actuacions del Departament en matèria de recursos humans amb els organismes que en depenen.
f) Gestionar, des del punt de vista dels recursos humans, els processos de creació o canvi d'adscripció interna d'empreses públiques, consorcis, agències o altres nous organismes que en depenen, gestionar el funcionament del registre d'òrgans col·legiats del Departament i dels òrgans col·legiats aliens dels quals formen part representants del Departament.
g) Gestionar la formació del personal del Departament.
13.1 Al Servei de Serveis Generals li corresponen les funcions següents:
a) Elaborar i proposar les instruccions relatives al règim interior i als serveis generals del Departament, i fer-ne el seguiment i l'aplicació.
b) Supervisar el manteniment i la seguretat de les dependències del Departament.
c) Supervisar l'execució de les contractacions en l'àmbit de la seva competència.
d) Coordinar l'organització de l'arxiu, el funcionament del registre i els serveis d'informació.
13.2 D'aquest Servei, en depenen la Secció de Règim Interior i la Secció de Gestió de Serveis.
A la Secció de Règim Interior li corresponen les funcions següents:
a) Coordinar els equips tècnics que intervenen en el manteniment i la seguretat de les instal·lacions del Departament.
b) Dur a terme i informatitzar l'inventari de béns i el control dels projectes d'obra nova, reforma i manteniment dels edificis del Departament.
c) Gestionar l'emmagatzematge i el control d'estocs de les publicacions dels serveis centrals del Departament.
d) Coordinar els serveis de consergeria, parc mòbil, valisa i reprografia.
A la Secció de Gestió de Serveis li corresponen les funcions següents:
a) Gestionar el registre, l'arxiu, la informació i l'atenció al públic.
b) Coordinar la utilització dels espais comuns del Departament (sales de reunions i aules) i dels mitjans tècnics d'àudio i de vídeo.
c) Donar suport tècnic i administratiu al Servei.
A la Secció de Planificació Lingüística li corresponen les funcions següents:
a) Analitzar, planificar, impulsar i coordinar les activitats de normalització lingüística del Departament i dels organismes que en depenen, per estendre i millorar l'ús de la llengua catalana.
b) Elaborar, coordinar i avaluar les programacions anuals de normalització lingüística del Departament, en el marc dels instruments de planificació general de política lingüística que fixi la Secretaria de Política Lingüística.
c) Vetllar pel compliment de la normativa sobre usos lingüístics oficials i sobre coneixements de llengua catalana del personal.
d) Dissenyar estratègies i elaborar plans de treball per impulsar l'ús de la llengua catalana en el sector sanitari privat.
e) Representar els serveis centrals del Departament a la Comissió de Planificació Lingüística del Departament i a la Xarxa Tècnica de Política Lingüística, d'acord amb les directrius establertes per la Direcció d'Estratègia i Coordinació.
f) Dur a terme accions de dinamització i assessorament lingüístics i establir els criteris de qualitat lingüística en els diferents suports comunicatius del Departament i fer-ne el seguiment.
g) Programar i gestionar les activitats de formació i perfeccionament en matèria de llengua catalana.
17.1 Al Servei de Recursos Econòmics li corresponen les funcions següents:
a) Gestionar i planificar de manera integrada els recursos econòmics.
b) Confeccionar l'avantprojecte del pressupost de despeses.
c) Coordinar els sistemes d'anàlisi pressupostària fonamentats en les necessitats productives de les unitats del Departament.
d) Supervisar i coordinar la programació i avaluació dels recursos econòmics.
e) Planificar i gestionar les contractacions, els convenis i les subvencions.
g) Fer el seguiment de la gestió dels ingressos tributaris i no tributaris del Departament.
17.2 D'aquest Servei, en depenen la Secció de Pressupostos i la Secció de Contractació i Patrimoni.
18.1 A la Secció de Pressupostos li corresponen les funcions següents:
a) Elaborar l'avantprojecte de pressupost de despeses del Departament.
b) Controlar i desenvolupar els sistemes de programació pressupostària, així com avaluar-ne els resultats.
c) Assessorar, en matèria econòmica, les unitats del Departament i elabora estudis i informes en aquest àmbit.
d) Controlar les dades corresponents a l'execució dels programes, subprogrames i activitats i fer-ne el seguiment.
e) Analitzar els costos vigents per a una planificació eficient dels recursos econòmics.
f) Gestionar el Pla d'inversions del Departament i fer-ne el seguiment.
g) Gestionar i controlar l'execució pressupostària i fer-ne el seguiment.
18.2 A la Secció de Contractació i Patrimoni li corresponen les funcions següents:
a) Tramitar els expedients de contractacions, així com els convenis i les subvencions.
c) Elaborar les propostes de resolució, rescissió i modificació dels contractes.
d) Estudiar les economies d'escala per aplicar-les, si escau, en les compres que efectuï el Departament.
e) Estudiar les directrius de la Junta Consultiva de Contractació Administrativa de la Generalitat de Catalunya i de la Comissió Central de Subministraments i aplicar-les, si escau, als contractes que formalitzi el Departament.
f) Representar el Departament davant la Intervenció Delegada i coordinar-se amb aquest òrgan i l'Assessoria Jurídica per dur a terme les actuacions del Departament en matèria de contractes i subvencions.
g) Assessorar les unitats del Departament en les matèries que són de la seva competència i donar-hi suport tècnic.
Al Gabinet Tècnic, assimilat orgànicament a servei, li corresponen les funcions següents:
a) Aplicar en el Departament el programa d'actuació del Govern per promoure l'aplicació de nous projectes interdepartamentals d'informació i comunicació en l'àmbit de les noves tecnologies.
b) Dissenyar i coordinar el Pla director de TIC del Departament, amb voluntat d'integrar els òrgans que en depenen, i promoure la gestió del coneixement tant intern com extern.
c) Gestionar la informació, la comunicació i els continguts del web i d'altres xarxes d'Internet del Departament i avaluar-ne l'impacte de forma coordinada amb el Gabinet del Conseller o la Consellera i les unitats directives del Departament.
d) Identificar i avaluar les necessitats informàtiques i de telecomunicacions, definir-ne la planificació i el seguiment pressupostari i coordinar l'execució del pla anual d'actuació TIC del Departament.
e) Definir la política de seguretat dels sistemes d'informació i dur a terme la coordinació amb organismes que es relacionin amb el Departament en aquesta matèria.
f) Donar suport a la definició de projectes de millora i modernització dels sistemes d'informació, i proporcionar eines i mètodes per fer-ne el seguiment i prendre decisions.
g) Coordinar l'elaboració d'estadístiques i indicadors amb la resta d'unitats del Departament.
20.1 L'Àrea de Tecnologies de la Informació i les Comunicacions, que està dirigida pel coordinador o la coordinadora del Centre de Telecomunicacions i Tecnologies de la Informació de la Generalitat de Catalunya, depèn funcionalment de la Direcció de Serveis per a tot allò que afecta les TIC del Departament, i actua d'acord amb els criteris de coordinació establerts en el si de la Comissió Departamental de Coordinació de les Tecnologies de la Informació i Comunicació de la Secretaria General, i per a tot allò que afecta les TIC corporatives de l'Administració de la Generalitat depèn del Centre de Telecomunicacions i Tecnologies de la Informació de la Generalitat de Catalunya.
20.2 A aquesta àrea li corresponen les funcions següents:
a) Adequar les tecnologies de la informació i les comunicacions (TIC) als objectius estratègics del Departament.
b) Elaborar, desenvolupar, implantar o actualitzar el Pla director de TIC del Departament, com a instrument de definició i de coordinació dels sistemes d'informació, de l'arquitectura tecnològica i de les comunicacions que ha de donar suport a l'activitat, a la gestió i a la informació de tot el Departament, així com fer-ne el seguiment i avaluar-ne els resultats.
c) Identificar estratègies d'evolució a nivell tecnològic i funcional, estudiar-ne la viabilitat tècnica i econòmica i proposar-ne la implantació corresponent.
d) Aplicar en tot el Departament la política corporativa de l'Administració de la Generalitat en matèria de tecnologies de la informació i les comunicacions.
e) Elaborar, planificar i executar el pla anual d'actuació TIC del Departament.
f) Supervisar les actuacions de tot el Departament en matèria de seguretat dels sistemes, i la seva recuperació i continuïtat.
g) Garantir la preservació del coneixement estratègic i funcional de les TIC de tot el Departament com un actiu de l'Administració de la Generalitat.
h) Relacionar-se amb els subministradors externs en els termes establerts al contracte de serveis de telecomunicacions i d'informàtica vigent a l'Administració de la Generalitat de Catalunya.
Direcció General de Recursos Sanitaris
A la Direcció General de Recursos Sanitaris li corresponen les funcions següents:
a) Gestionar la informació i l'estudi i l'elaboració d'estadístiques sobre problemes de salut i serveis sanitaris.
b) Promoure i avaluar la millora contínua de la qualitat assistencial i el desenvolupament del sistema d'acreditació de centres i serveis sanitaris.
c) Controlar, avaluar i inspeccionar els recursos sanitaris.
d) Ordenar l'atenció farmacèutica.
e) Dirigir i desenvolupar la política farmacèutica del Departament i establir actuacions per fomentar i millorar la utilització de medicaments i la seguretat i la qualitat dels medicaments i dels productes sanitaris.
f) Avaluar les activitats de les entitats asseguradores de serveis sanitaris.
g) Promoure el respecte del dret a la dignitat de la persona en les activitats d'assistència sanitària.
h) Col·laborar en el desenvolupament d'activitats per a la protecció i la millora de la salut laboral.
i) Desenvolupar i promoure els criteris per a la utilització i cessió de dades dels sistemes d'informació sanitaris.
La Direcció General de Recursos Sanitaris s'estructura en els òrgans següents:
a) Subdirecció General de Serveis Sanitaris.
b) Subdirecció General de Farmàcia i Productes Sanitaris.
c) Subdirecció General d'Avaluació i Inspecció d'Assistència Sanitària.
23.1 A la Subdirecció General de Serveis Sanitaris li correspon l'exercici de les funcions següents:
a) Obtenir la informació necessària per a la realització d'estudis sobre la salut i els serveis sanitaris per tal d'elaborar-ne les estadístiques.
b) Promoure i avaluar la millora contínua de la qualitat en el sector de la provisió de serveis de salut, incidir sobre l'eficiència en l'ús dels recursos de les organitzacions sanitàries i desenvolupar el sistema d'acreditació de centres i serveis sanitaris assistencials.
c) Autoritzar i registrar els centres i serveis sanitaris i fer-ne el seguiment.
d) Promoure el respecte a la dignitat de la persona en les activitats assistencials, d'acord amb els criteris bioètics i vetllar perquè es mantingui.
e) Promoure, amb caràcter general, la salut integral dels treballadors, així com elaborar i divulgar estudis, investigacions i estadístiques relacionades amb la seva salut.
f) Coordinar l'elaboració dels criteris d'utilització de la informació sanitària i les relacions amb els organismes estatals amb responsabilitats en aquests àmbits.
23.2 Aquesta Subdirecció General s'estructura en els òrgans següents:
a) Servei d'Informació i Estudis.
b) Servei d'Autorització i Registre d'Entitats, Centres i Serveis Sanitaris.
c) Servei de Qualitat Assistencial i Acreditació.
24.1 Al Servei d'Informació i Estudis li corresponen les funcions següents:
a) Desenvolupar els sistemes d'informació i la metodologia per obtenir, validar i analitzar la informació que dóna lloc a estadístiques d'interès sanitari i coordinar les del Pla estadístic de la Generalitat.
b) Gestionar la recollida d'informació i els estudis per obtenir dades estadístiques i indicadors sanitaris sobre problemes de salut i activitat dels serveis sanitaris, i proveir el Departament de Salut, l'Institut d'Estadística de Catalunya i tots els usuaris externs de la informació sanitària elaborada al Servei.
c) Coordinar la publicació i difusió dels resultats de les anàlisis i els informes sobre problemes de salut i serveis sanitaris.
d) Coordinar-se amb els sistemes d'informació i estadística sanitària de l'Estat espanyol.
24.2 D'aquest Servei, en depenen la Secció d'Estudis i Recerques sobre la Salut i la Secció de Sistemes d'Informació de Salut i Serveis Sanitaris.
25.1 A la Secció d'Estudis i Recerques sobre la Salut li corresponen les funcions següents:
a) Analitzar la informació pròpia del Servei i coordinar-ne la provinent d'altres unitats, per tal de produir indicadors sanitaris que permetin conèixer la situació de la salut i dels serveis sanitaris de Catalunya.
b) Recollir i elaborar les estadístiques i els informes i estudis relatius a la mortalitat a Catalunya.
c) Promoure, coordinar i, si escau, executar estudis sobre problemes de salut i d'activitat dels serveis sanitaris, per tal d'assistir el Departament davant de problemes de salut i/o de prestació de serveis sanitaris concrets.
25.2 A la Secció de Sistemes d'Informació de Salut i Serveis Sanitaris li corresponen les funcions següents:
a) Tenir cura del manteniment, l'actualització i la renovació de les fonts de dades pròpies del Servei d'Informació i Estudis.
b) Planificar, dissenyar i promoure la implantació de fonts de dades, per tal de proveir el Departament de la informació necessària sobre l'estat de salut de la població, els recursos sanitaris existents i la seva activitat en l'àmbit del territori català.
c) Participar en les tasques de planificació del desenvolupament de sistemes d'informació dins de la xarxa telemàtica.
d) Coordinar la comunicació i l'intercanvi d'informació estadística entre els diferents òrgans del Departament de Salut i l'Institut d'Estadística de Catalunya, pel que fa a l'elaboració dels anuaris estadístics, així com a l'elaboració dels plans estadístics de la Generalitat de Catalunya.
e) Coordinar i promoure les actuacions que permetin estandarditzar els sistemes d'informació clínica en l'àmbit del territori de Catalunya.
26.1 Al Servei d'Autorització i Registre d'Entitats, Centres i Serveis Sanitaris li corresponen les funcions següents:
a) Elaborar les propostes de normes sobre autorització administrativa i registre d'entitats d'afiliació col·lectiva, de centres i serveis sanitaris assistencials, així com la tramitació dels expedients relatius a aquestes matèries.
b) Supervisar i mantenir actualitzat el registre esmentat i expedir-ne les certificacions corresponents.
c) Establir els mecanismes de seguiment de l'autorització de centres i serveis sanitaris.
d) Elaborar i proposar els mitjans adequats per a les actuacions de caràcter sanitari que els serveis de prevenció de riscos laborals acreditats realitzin a les empreses.
e) Desenvolupar i aplicar sistemes d'informació als ciutadans i a les entitats, en procediments que siguin competència del Servei.
f) Col·laborar en les activitats de salut laboral que siguin competència del Departament de Salut.
26.2 D'aquest Servei, en depenen la Secció d'Autoritzacions i Registre i la Secció d'Entitats d'Afiliació Col·lectiva.
27.1 A la Secció d'Autoritzacions i Registre li corresponen les funcions següents:
a) Tramitar els expedients d'autorització, modificació i tancament dels centres, serveis i establiments sanitaris.
b) Mantenir i actualitzar el registre de centres i serveis sanitaris, així com elaborar els certificats corresponents.
27.2 A la Secció d'Entitats d'Afiliació Col·lectiva li corresponen les funcions següents:
a) Inscriure en el cens-registre les entitats d'assegurança lliure d'assistència sanitària.
b) Preparar els informes i els dictàmens sanitaris que correspongui elaborar al Departament, en relació amb les entitats esmentades en l'apartat anterior, les mútues d'accidents de treball i malalties professionals i les entitats col·laboradores en la prestació sanitària de la Seguretat Social.
28.1 Al Servei de Qualitat Assistencial i Acreditació li corresponen les funcions següents:
a) Gestionar els aspectes tècnics de l'acreditació de centres sanitaris.
b) Establir mesures en relació amb els sistemes d'avaluació de la qualitat de l'assistència que es presta en els centres sanitaris i promoure la participació del sector sanitari en la cultura de la millora de la qualitat de l'assistència.
c) Implantar sistemes de gestió de la qualitat interna en el propi Servei.
d) Contribuir a l'anàlisi i el posicionament en les controvèrsies bioètiques que es plantegen els diferents nivells assistencials, mitjançant les estructures i els òrgans adients de què disposa el Departament.
28.2 D'aquest Servei depèn la Secció d'Acreditació.
A la Secció d'Acreditació li corresponen les funcions següents:
a) Fer propostes sobre acreditació de centres assistencials.
b) Estudiar els resultats del procés d'acreditació i proposar, si escau, mesures correctores.
c) Elaborar i proposar els documents per posar en marxa el sistema de gestió de la qualitat interna del propi Servei.
30.1 A la Subdirecció General de Farmàcia i Productes Sanitaris li corresponen les funcions següents:
a) Proposar estratègies per al desenvolupament de la política farmacèutica integral i integrada en el sistema sanitari i per al foment i la millora de la utilització de medicaments, sens perjudici de les competències assignades al Servei Català de la Salut.
b) Ordenar, acreditar i avaluar els centres i els serveis farmacèutics assistencials.
c) Vetllar, mitjançant activitats de coordinació, informació, control, avaluació i inspecció, perquè la investigació preclínica i clínica i la fabricació, la distribució i la comercialització de medicaments es facin d'acord amb la legislació vigent, per tal de garantir-ne la qualitat, la seguretat i l'eficàcia.
d) Desenvolupar i dur a terme les competències en matèria de productes cosmètics i productes sanitaris.
30.2 Aquesta Subdirecció General s'estructura en els òrgans següents:
a) Servei de Planificació Farmacèutica.
b) Servei de Control Farmacèutic i Productes Sanitaris.
31.1 Al Servei de Planificació Farmacèutica li corresponen les funcions següents:
a) Planificar, programar i ordenar l'atenció farmacèutica en els diferents nivells assistencials.
b) Proposar i implementar mesures per fomentar i millorar la utilització dels medicaments.
c) Aplicar els criteris d'ordenació farmacèutica i registrar els centres i serveis farmacèutics assistencials.
d) Elaborar els estudis de suport a la proposta de normes sobre ordenació farmacèutica i sobre eficiència en la utilització de medicaments.
e) Impulsar, dirigir i coordinar les activitats relacionades amb l'elaboració d'estudis d'utilització, la documentació i la difusió d'informació objectiva i actualitzada sobre medicaments.
31.2 D'aquest Servei, en depenen la Secció d'Ordenació Farmacèutica i la Secció d'Atenció Farmacèutica i d'Utilització de Medicaments.
32.1 A la Secció d'Ordenació Farmacèutica li corresponen les funcions següents:
a) Tramitar els expedients d'obertura, modificació, trasllat i tancament dels centres i serveis farmacèutics assistencials.
b) Efectuar les inscripcions en el registre oficial dels centres i serveis farmacèutics assistencials i mantenir-lo actualitzat.
c) Elaborar les propostes, pel que fa a la normativa i els recursos administratius, en matèria d'ordenació farmacèutica.
32.2 A la Secció d'Atenció Farmacèutica i d'Utilització de Medicaments li corresponen les funcions següents:
a) Estudiar i elaborar propostes sobre planificació, programació i ordenació de l'atenció farmacèutica en els diferents nivells assistencials.
b) Estudiar i gestionar les mesures per fomentar i millorar la utilització de medicaments, en aspectes relatius a l'ús, la informació, la formació, la seguretat i la recerca.
c) Elaborar els objectius i les intervencions en matèria de medicaments amb relació al Pla de salut de Catalunya, i avaluar-ne els resultats.
d) Controlar, avaluar i registrar la publicitat de medicaments.
e) Elaborar les propostes tècniques sobre la normativa en matèria d'utilització de medicaments.
33.1 Al Servei de Control Farmacèutic i Productes Sanitaris li corresponen les funcions següents:
a) Avaluar, controlar i inspeccionar els laboratoris que duen a terme activitats de recerca preclínica amb medicaments i productes cosmètics.
b) Avaluar, controlar i inspeccionar els establiments instal·lats a Catalunya que es dediquin a la fabricació, comercialització, promoció i/o distribució de medicaments.
c) Establir la planificació i l'ordenació dels comitès ètics d'investigació clínica de Catalunya i avaluar-ne i controlar-ne el funcionament.
d) Controlar i inspeccionar els assaigs clínics amb medicaments i productes sanitaris que es duguin a terme a Catalunya.
e) Coordinar el sistema de difusió de les alertes farmacèutiques sobre defectes de qualitat i/o seguretat de medicaments, productes sanitaris i productes cosmètics.
f) Registrar els productes sanitaris i cosmètics i controlar-ne la publicitat, així com registrar, avaluar, controlar i inspeccionar els centres dedicats a la seva fabricació, posada en el mercat, distribució i venda, instal·lats a Catalunya.
g) Coordinar i realitzar activitats de control i inspecció relacionades amb la comercialització i publicitat de medicaments clandestins i de productes amb pretesa finalitat sanitària.
33.2 D'aquest Servei, en depenen la Secció de Control de la Recerca i de la Farmacovigilància, la Secció de Control de la Fabricació i la Distribució de Medicaments i la Secció de Productes Sanitaris i Cosmètics.
34.1 A la Secció de Control de la Recerca i de la Farmacovigilància li corresponen les funcions següents:
a) Controlar i inspeccionar els laboratoris que realitzin estudis preclínics amb medicaments i productes cosmètics, com també mantenir un registre d'aquests laboratoris i elaborar els certificats que correspongui.
b) Proposar l'ordenació dels comitès ètics d'investigació clínica de Catalunya i avaluar-ne i controlar-ne el funcionament, així com informar sobre les sol·licituds d'acreditació i de modificació, i mantenir un registre dels comitès acreditats.
c) Gestionar el registre i el control dels assaigs clínics amb medicaments i productes sanitaris que es realitzen a Catalunya, mitjançant la inspecció dels centres sanitaris on es duen a terme, així com dels laboratoris farmacèutics promotors i els centres d'investigació per contracte implicats ubicats a Catalunya.
d) Gestionar el sistema d'alerta farmacèutica.
e) Avaluar, inspeccionar i controlar el sistema de farmacovigilància establert pels laboratoris farmacèutics.
f) Rebre, analitzar i canalitzar les denúncies o reclamacions sobre la realització d'assaigs clínics que no compleixen els requisits establerts, així com, si escau, instruir els expedients administratius corresponents.
34.2 A la Secció de Control de la Fabricació i Distribució de Medicaments li corresponen les funcions següents:
a) Controlar la fabricació, la comercialització i la promoció dels medicaments, mitjançant inspeccions als laboratoris farmacèutics instal·lats a Catalunya, com també mantenir un registre d'aquests laboratoris i elaborar els certificats que correspongui.
b) Avaluar, controlar i inspeccionar els magatzems de distribució farmacèutica instal·lats a Catalunya.
c) Dur a terme activitats de control i inspecció relacionades amb la comercialització i la publicitat de medicaments clandestins i de productes amb pretesa finalitat sanitària.
d) Rebre, analitzar i canalitzar les denúncies o reclamacions sobre medicaments, així com, si escau, instruir els expedients administratius corresponents.
e) Dur a terme activitats d'informació en les matèries exposades anteriorment.
34.3 A la Secció de Productes Sanitaris i Cosmètics li corresponen les funcions següents:
a) Elaborar les propostes de normativa, establir els requisits tècnics en matèria de la fabricació a mida, distribució i venda de productes sanitaris, i tramitar l'autorització sanitària d'obertura, modificació i cessament d'activitat dels establiments on es realitzen aquestes activitats.
b) Dur a terme activitats d'avaluació, control i inspecció relacionades amb la fabricació, comercialització i distribució de productes sanitaris i cosmètics, així com mantenir el registre de les empreses que realitzen aquestes activitats a Catalunya.
c) Gestionar el sistema d'alerta dels productes sanitaris i cosmètics.
d) Avaluar i tramitar les sol·licituds d'autorització de la publicitat dirigida al públic de productes sanitaris a difondre en mitjans de comunicació general, i supervisar la dirigida als professionals sanitaris i la dirigida al públic per altres mitjans.
e) Tramitar i registrar les comunicacions de posada en el mercat de productes sanitaris i cosmètics, així com elaborar els certificats que correspongui.
f) Rebre, analitzar i canalitzar les denúncies o reclamacions dels productes sanitaris i cosmètics, com també, si escau, instruir els expedients administratius corresponents.
35.1 A la Subdirecció General d'Avaluació i Inspecció d'Assistència Sanitària li corresponen les funcions següents:
a) Avaluar, inspeccionar i controlar els recursos sanitaris assistencials, per tal de vetllar perquè es mantinguin els nivells de qualitat i es compleixin els requisits d'estructura i funcionament dels centres i serveis sanitaris assistencials.
b) Investigar possibles anomalies funcionals i econòmiques del sistema sanitari.
c) Donar suport al Servei Català de la Salut en les seves funcions d'avaluació, d'inspecció i de control dels centres, serveis i establiments sanitaris i sociosanitaris de cobertura pública i les prestacions del sistema sanitari públic.
d) Avaluar les activitats del Servei Català de la Salut pel que fa al compliment dels objectius que té assignats aquest organisme.
35.2 Aquesta Subdirecció General s'estructura en els òrgans següents:
a) Servei d'Inspecció d'Assistència Sanitària.
b) Servei d'Investigació i Avaluació del Sistema Sanitari.
Al Servei d'Inspecció d'Assistència Sanitària li corresponen les funcions següents:
a) Aplicar els instruments disponibles per al control de la qualitat assistencial i funcional en l'atenció sanitària, utilitzant criteris d'avaluació i d'inspecció als establiments i serveis.
b) Confeccionar i mantenir l'arxiu de riscos potencials en assistència sanitària.
c) Mantenir sistemes informatius que permetin la investigació de qüestions d'assistència sanitària.
d) Detectar, investigar, documentar i informar els aspectes objecte de desviació, amb transcendència qualitativa i funcional i el seu tractament disciplinari.
e) Coordinar les actuacions de les seccions d'inspecció d'assistència sanitària dels serveis territorials.
f) Assessorar altres unitats de gestió i de control.
Al Servei d'Investigació i Avaluació del Sistema Sanitari li corresponen les funcions següents:
a) Aplicar els instruments disponibles a l'objecte de detectar situacions de disfuncionalitats que ocasionin afavoriments il·lícits, fraus o perjudicis en els interessos del sistema assistencial.
b) Mantenir sistemes informatius que permetin la investigació en temes de la seva competència.
c) Detectar, investigar, documentar i informar els temes objecte de desviació amb transcendència econòmica, i el tractament disciplinari dels casos detectats.
d) Assessorar altres unitats de gestió i de control.
Direcció General de Salut Pública
A la Direcció General de Salut Pública li corresponen les funcions següents:
a) Dur a terme la vigilància de la salut pública, inclosa la vigilància epidemiològica de les malalties, dels seus determinants i dels brots epidèmics, i la resposta davant de situacions d'emergència per a la salut pública.
b) Proposar, ordenar, controlar i avaluar els programes sanitaris tendents a la prevenció de la malaltia i a la promoció de la salut, mitjançant actuacions adreçades a l'individu i a la comunitat, les accions sanitàries permanents en relació amb les malalties transmissibles i no transmissibles, i l'educació sanitària de la població.
c) Ordenar, planificar, executar, controlar i avaluar les activitats necessàries per analitzar i definir els agents químics, físics i biològics presents en el medi, especialment en l'aigua, l'aire i els aliments, tant de forma natural com introduïts per l'activitat de l'home, que poden ocasionar trastorns i malalties; de les activitats encaminades a prevenir i controlar els efectes nocius sobre la salut pública; i la col·laboració amb els organismes competents en matèria de medi ambient, d'acord amb la legislació vigent.
d) Planificar les activitats necessàries per detectar les situacions de salut que requereixen respostes ràpides tant d'intervenció com de recerca, i coordinar-se amb altres organismes competents per fer front a aquestes situacions.
e) Planificar, executar, controlar i avaluar les activitats de prevenció, assistència i tractament de les drogodependències.
f) Planificar, executar, controlar i avaluar les activitats de prevenció, assistència i tractament del VIH/sida i de les infeccions de transmissió sexual (ITS).
g) Supervisar la posada en funcionament i el desplegament territorial de l'Agència de Protecció de la Salut.
h) Dur a terme el seguiment i l'avaluació econòmica dels programes de la Direcció General de Salut Pública.
La Direcció General de Salut Pública s'estructura en els òrgans següents:
a) Subdirecció General de Protecció de la Salut.
b) Subdirecció General de Promoció de la Salut.
c) Subdirecció General de Vigilància i Resposta a Emergències de Salut Pública.
d) Subdirecció General de Drogodependències.
e) Servei de Seguiment i Avaluació de Programes.
f) Servei de Gestió Administrativa i Assumptes Jurídics.
S'adscriuen a la Direcció General de Salut Pública el Programa per a la prevenció i assistència de la sida, les funcions i l'estructura del qual són les previstes al Decret 365/1994, de 23 de desembre, de modificació del Decret 68/1987, de 20 de febrer, de reestructuració del Programa per a la prevenció i el control de la sida i, en general, de les infeccions provocades pel VIH (DOGC núm. 2011, de 13.2.1995), i els articles 1.1 i 2 de l'Ordre de 28 de juny de 1995, per la qual s'estructura la Direcció del Programa per a la prevenció i assistència en sida (DOGC núm. 2080, de 26.7.1995); i la Comissió interdepartamental de la sida a Catalunya, regulada pel Decret 352/1999, de 13 de desembre (DOGC núm. 3040, de 22.12.1999), i modificacions posteriors.
40.1 A la Subdirecció General de Protecció de la Salut li corresponen les funcions següents:
a) Aplicar les polítiques que en matèria de vigilància i control dels factors ambientals relacionats amb l'estat de salut de la població, inclosos els alimentaris, realitzi la Direcció General de Salut Pública.
b) Coordinar i supervisar les unitats que té adscrites.
40.2 La Subdirecció General de Protecció de la Salut s'estructura en les unitats següents:
b) Servei de Veterinària de Salut Pública.
c) Servei d'Higiene Alimentària.
d) Servei de Vigilància i Control Analítics.
S'adscriu a la Subdirecció General de Protecció de la Salut el Programa de Gestió Intracentre de Residus Sanitaris, creat per l'Ordre de 7 de juliol de 1993 (DOGC núm. 1773, de 21.7.1993).
41.1 Al Servei de Sanitat Ambiental li corresponen les funcions següents:
a) Executar les competències relatives a la vigilància sanitària d'aquells aspectes del medi que puguin tenir una repercussió sobre la salut de les persones.
41.2 Del Servei de Sanitat Ambiental, en depenen la Secció de Programes Ambientals i la Secció d'Anàlisi del Risc Ambiental.
42.1 A la Secció de Programes Ambientals li corresponen les funcions següents:
a) Dissenyar, coordinar i avaluar els programes de vigilància sanitària de les aigües de consum públic.
b) Coordinar les actuacions sanitàries en matèria d'aigües residuals, de reutilització d'aigües residuals depurades i aigües de bany.
42.2 A la Secció d'Anàlisi del Risc Ambiental li corresponen les funcions següents:
a) Dissenyar, coordinar i avaluar els programes de vigilància sanitària de les instal·lacions susceptibles de dispersar la legionel·la.
b) Supervisar els programes de vigilància i control sanitari de les piscines d'ús públic.
Al Servei de Veterinària de Salut Pública li corresponen les funcions següents:
a) Executar les competències relatives al control sanitari oficial dels aliments i productes alimentaris d'origen animal i de les indústries relacionades.
b) Programar i coordinar les actuacions de vigilància i control sanitari dels aliments d'origen animal i de les indústries relacionades.
c) Harmonitzar i supervisar les activitats dels diferents serveis territorials del Departament de Salut en l'àmbit de les activitats que li són pròpies.
d) Supervisar la realització de les activitats que el Departament de Salut hagi conveniat amb organismes o institucions alienes per a la prestació de serveis en l'àmbit de la vigilància i el control sanitari dels aliments d'origen animal.
e) Proposar i supervisar les activitats de formació del personal veterinari i auxiliar que duu a terme activitats de gestió dels riscos dels aliments d'origen animal.
44.1 Al Servei d'Higiene Alimentària li corresponen les funcions següents:
a) Executar les competències relatives al control sanitari oficial dels aliments i productes alimentaris d'origen no animal i de les indústries relacionades.
44.2 Del Servei d'Higiene Alimentària, en depenen la Secció d'Indústries i Establiments, la Secció de Registres Sanitaris d'Aliments, i la Secció de Programes d'Higiene Alimentària.
45.1 A la Secció d'Indústries i Establiments li corresponen les funcions següents:
a) Programar i coordinar les actuacions de vigilància i control de les indústries alimentàries d'origen no animal.
b) Coordinar el funcionament de les xarxes d'alerta alimentàries.
c) Elaborar i gestionar protocols d'actuació en casos d'emergències.
e) Proposar i dissenyar accions informatives amb vista a la promoció de bones pràctiques d'higiene.
45.2 A la Secció de Registres Sanitaris d'Aliments li corresponen les funcions següents:
a) Gestionar els procediment d'autorització, registre i acreditació de les indústries alimentàries que ho requereixin.
b) Constituir i gestionar les bases de dades necessàries per a l'exercici de les funcions de control sanitari de les indústries alimentàries i dels productes que elaboren i/o comercialitzen.
45.3 A la Secció de Programes d'Higiene Alimentària li corresponen les funcions següents:
a) Programar i coordinar les actuacions de vigilància i control dels aliments i productes alimentaris d'origen no animal.
b) Dissenyar, coordinar i avaluar els programes de control oficial dels aliments d'origen no animal.
c) Proposar i supervisar les accions formatives destinades als agents sanitaris responsables que exerceixen les funcions de control sanitari dels aliments.
e) L'exercici d'altres funcions que li atribueixin els seus superiors jeràrquics.
Al Servei de Vigilància i Control Analítics li corresponen les funcions següents:
a) Coordinar i gestionar els programes de vigilància de perills físics, químics i biològics que són susceptibles de ser vehiculats a través dels animals i de les aigües destinats al consum humà.
b) Efectuar les activitats necessàries per tal de donar cobertura analítica a les necessitats del Departament de Salut en matèria de salut pública.
c) Dur a terme la gestió funcional de les unitats de control analític en matèria de salut pública dependents del Departament de Salut.
d) Coordinar les unitats esmentades en l'apartat anterior amb les unitats d'aquest tipus dependents d'altres institucions.
e) Coordinar les activitats relacionades amb l'acreditació, l'autorització i el registre de laboratoris de salut ambiental i alimentària.
47.1 A la Subdirecció General de Promoció de la Salut li corresponen les funcions següents:
a) Planificar, dissenyar, aplicar i avaluar les polítiques que realitza la Direcció General de Salut Pública en matèria de programes sanitaris tendents a la prevenció de la malaltia i a la promoció de la salut, mitjançant actuacions dirigides als individus i a la comunitat.
b) Coordinar i supervisar les unitats que hi té adscrites.
47.2 La Subdirecció General de Promoció de la Salut s'estructura en les unitats següents:
b) Servei d'Educació Sanitària i Programes de Salut.
S'adscriu a la Subdirecció General de Promoció de la Salut el Programa de Salut Maternoinfantil, creat pel Decret 364/1996, de 12 de novembre (DOGC núm. 2283, de 20.11.1996).
48.1 Al Servei de Medicina Preventiva li corresponen les funcions següents:
a) Dissenyar projectes de programes i actuacions per a la prevenció i el control de malalties.
b) Realitzar les accions que la Direcció General porti a terme en matèria de medicina preventiva, en especial les vacunacions.
c) Coordinar i avaluar els programes i les activitats de medicina preventiva que porti a terme el Departament.
48.2 D'aquest Servei depèn la Secció de Prevenció de Malalties Infeccioses.
A la Secció de Prevenció de Malalties Infeccioses li corresponen les funcions següents:
b) Planificar i gestionar els programes de lluita contra les malalties infeccioses que desplegui de forma específica el Servei de Medicina Preventiva.
50.1 Al Servei d'Educació Sanitària i Programes de Salut li corresponen les funcions següents:
a) Elaborar projectes de programes tendents a la promoció de la salut i l'educació sanitària de la població.
b) Realitzar les accions que la Direcció General porti a terme en matèria d'educació sanitària.
c) Coordinar i avaluar els programes de promoció de la salut i educació sanitària que porti a terme el Departament.
50.2 D'aquest Servei depèn la Secció de Prevenció de Malalties Cròniques.
A la Secció de Prevenció de Malalties Cròniques li corresponen les funcions següents:
a) Planificar i gestionar programes de prevenció primària de les malalties cròniques.
b) Formular estratègies i polítiques per millorar la salut a través de la promoció de l'activitat física, l'alimentació saludable i la reducció del l'hàbit tabàquic.
c) Col·laborar en la planificació, l'ordenació i l'avaluació dels serveis sanitaris implicats en l'atenció a les malalties cròniques.
d) Participar en l'elaboració i l'avaluació dels objectius del Pla de salut relacionats amb les malalties cròniques.
e) Efectuar la recollida i l'elaboració d'estadístiques i d'informes relatius a les malalties cròniques.
52.1 A la Subdirecció General de Vigilància i Resposta a Emergències de Salut Pública li corresponen les funcions següents:
a) Detectar i respondre a les situacions de salut que requereixin una resposta ràpida, tant de recerca com d'intervenció.
b) Implementar els sistemes bàsics de vigilància.
c) Detectar precoçment i controlar les infeccions emergents.
d) Avaluar i gestionar els riscos derivats del terrorisme biològic.
e) Rebre i analitzar la informació sobre malalties de declaració obligatòria i del sistema de notificació microbiològic/a.
f) Dur a terme la vigilància epidemiològica de les malalties transmissibles i dels brots epidèmics a Catalunya.
g) Contribuir a les activitats de protecció del consumidor des de l'àmbit sanitari de forma coordinada amb els altres departaments competents en aquesta matèria.
h) L'exercici d'altres funcions que li atribueixin els seus superiors jeràrquics.
52.2 La Subdirecció General de Vigilància i Resposta a Emergències de Salut Pública s'estructura en les unitats següents:
a) Secció de Sistemes Bàsics de Vigilància de Salut Pública.
b) Secció de Control Epidemiològic.
S'adscriu a la Subdirecció General de Vigilància i Resposta a Emergències de Salut Pública el Programa de Prevenció i Control de la Tuberculosi a Catalunya, creat per l'Ordre de 8 de febrer de 1993 (DOGC núm. 1712, de 24.2.1993).
A la Secció de Sistemes Bàsics de Vigilància de Salut Pública li corresponen les funcions següents:
a) Rebre i analitzar la informació sobre malalties de declaració obligatòria.
b) Rebre i analitzar la informació sobre notificació microbiològica.
A la Secció de Control Epidemiològic li corresponen les funcions següents:
a) Rebre i analitzar la informació sobre malalties de declaració urgent i brots epidèmics.
b) Controlar les malalties transmissibles que hagin estat objecte de programes específics de control o eliminació.
c) Elaborar protocols per a la prevenció i el control de brots epidèmics a Catalunya.
55.1 A la Subdirecció General de Drogodependències li corresponen les funcions següents, de forma coordinada amb la Direcció d'Estratègia i Coordinació i amb la Direcció General de Planificació i Avaluació:
a) Gestionar les polítiques sanitàries en matèria de prevenció, assistència i tractament de les drogodependències.
b) Coordinar els dispositius tant governamentals com no governamentals implicats en la lluita contra aquesta malaltia.
c) Elaborar els informes preceptius per a l'autorització i el registre dels centres i els serveis destinats a l'atenció de les drogodependències.
d) Donar assistència tècnica als centres i serveis de caràcter públic que actuen en l'àmbit de l'atenció i la prevenció de les drogodependències.
e) Gestionar, si escau, els concerts, els contractes, les subvencions i altres prestacions econòmiques en matèria de drogodependències.
f) Coordinar-se amb els òrgans d'altres departaments que participin en els programes d'actuació interdepartamentals en relació amb les drogodependències.
g) Establir actuacions per al foment i la millora dels serveis en matèria d'atenció i prevenció de les drogodependències.
h) Planificar i programar les actuacions referides al desplegament de la Llei 20/1985, de prevenció i assistència en matèria de substàncies que poden generar dependència.
i) L'exercici d'altres funcions que li atribueixin els seus superiors jeràrquics.
55.2 D'aquesta Subdirecció General, en depèn la Unitat de Coordinació, amb categoria assimilada a Secció.
A la Unitat de Coordinació li corresponen les funcions següents:
a) Coordinar els recursos de la xarxa assistencial destinada a l'atenció als drogodependents.
b) Impulsar la coordinació dels programes interdepartamentals.
c) Estudiar i elaborar els convenis, les subvencions i els programes, així com avaluar-ne i supervisar-ne el compliment.
Al Servei de Seguiment i Avaluació de Programes li corresponen les funcions següents:
a) Avaluar l'efectivitat i l'eficiència dels programes de la Direcció General.
b) Elaborar l'avantprojecte i el projecte de pressupost de la Direcció General, supervisar-ne l'execució i dur a terme les modificacions necessàries.
c) Gestionar els recursos econòmics de la Direcció General, d'acord amb els objectius fixats.
d) Assessorar sobre la viabilitat econòmica dels projectes susceptibles de ser implementats per la Direcció General.
e) Representar la Direcció General en la gestió pressupostària en matèria de programes de salut pública.
Al Servei de Gestió Administrativa i Assumptes Jurídics li corresponen les funcions següents:
a) Gestionar i ordenar els mitjans de la Direcció General en matèria de recursos humans.
b) Garantir la legalitat i l'eficàcia de tots els actes i les disposicions emanats de la Direcció General.
c) Assessorar jurídicament en les matèries atribuïdes a la Direcció General, de forma coordinada amb l'Assessoria Jurídica.
d) Supervisar, harmonitzar, coordinar i unificar els actes i els criteris d'actuació de les diferents unitats per garantir-ne la legalitat i l'eficàcia jurídica.
e) Gestionar els recursos econòmics del Servei, actualitzar la despesa i controlar-ne la incidència en el pressupost, així com elaborar el seu avantprojecte.
f) Exercir altres funcions que li atribueixin els seus superiors jeràrquics.
Direcció General de Planificació i Avaluació
A la Direcció General de Planificació i Avaluació, de forma coordinada amb el Servei Català de la Salut, li corresponen les funcions següents:
a) Formular els criteris generals de la planificació i l'avaluació sanitàries, determinant-ne les estratègies per fer efectives les polítiques de salut i de serveis, i avaluar-ne els resultats.
b) Coordinar el disseny del Pla de salut de Catalunya, el seguiment i l'avaluació en els termes en què els articles 62, 63 i 64 de la Llei 15/1990, de 9 de juliol, d'ordenació sanitària de Catalunya, atribueixen aquesta competència al Departament de Salut.
c) Analitzar la salut de la població de Catalunya i dels seus determinants i les desigualtats en salut.
d) Orientar els serveis sanitaris a l'obtenció de resultats de salut i a la qualitat dels serveis.
e) Elaborar estudis per facilitar la formulació i l'avaluació de la planificació sanitària a Catalunya.
f) Dirigir la planificació operativa dels plans directors coordinant-se amb la Direcció d'Estratègia i Coordinació.
g) Exercir altres funcions que li atribueixin els seus superiors jeràrquics.
La Direcció General de Planificació i Avaluació s'estructura en els òrgans següents: Subdirecció General de Planificació Sanitària.
61.1 A la Subdirecció General del Planificació Sanitària li corresponen les funcions següents:
a) Dirigir, coordinar i avaluar el disseny del Pla de salut de Catalunya i de les regions sanitàries del Servei Català de la Salut en col·laboració amb altres ens, organismes i unitats.
b) Definir les estratègies i els criteris per a l'aplicació del Pla de salut de Catalunya en els àmbits amb implicació en la salut.
c) Impulsar el desenvolupament de recomanacions i criteris per a la millora de la pràctica clínica i per a l'orientació dels serveis sanitaris, d'acord amb les previsions de la política sanitària.
d) Avaluar l'aplicació i el grau d'assoliment dels objectius del Pla de salut de Catalunya, el seu impacte en la salut de la població i en la demanda i la utilització dels serveis sanitaris, en termes d'equitat, eficiència i satisfacció dels usuaris.
e) Promoure i coordinar estudis sobre anàlisi de necessitats de salut i de serveis.
61.2 De la Subdirecció General de Planificació i Avaluació depèn el Servei del Pla de Salut.
Al Servei del Pla de Salut li corresponen les funcions següents:
a) Analitzar les necessitats de salut i les desigualtats de la població, identificar els problemes de salut prioritaris i proposar les intervencions atenent a criteris d'eficiència, factibilitat i acceptabilitat social.
b) Recollir i elaborar la informació necessària per a la realització del Pla de salut.
c) Desenvolupar mecanismes per conèixer l'estat de salut de la població amb altres unitats del Departament de Salut i altres ens, si escau.
d) Formular els objectius de salut i les estratègies d'intervenció i avaluar-los.
e) Dissenyar, elaborar i difondre l'Enquesta de salut de Catalunya.
f) Establir relacions de coordinació amb les regions sanitàries, les unitats i els programes del Departament de Salut i altres departaments i institucions, per tal d'elaborar el Pla de salut de Catalunya i de les regions sanitàries, impulsar-ne l'aplicació i avaluar-lo, en un context de participació social i ciutadana.
g) L'exercici d'altres funcions que li atribueixin els seus superiors jeràrquics.
Direcció d'Estratègia i Coordinació
A la Direcció d'Estratègia i Coordinació, amb rang orgànic de direcció general, li corresponen les funcions següents:
a) Determinar criteris generals d'ordenació i planificació dels serveis sanitaris i sociosanitaris que constitueixen les prestacions assistencials del sistema sanitari públic.
b) Establir les directrius per a la coordinació del procés d'elaboració del Pla de salut de Catalunya, el seu seguiment i la seva avaluació.
c) Dissenyar estratègies de planificació dels recursos humans del sistema sanitari públic.
d) Planificar, coordinar i promoure actuacions en matèria de formació especialitzada en ciències de la salut i d'ordenació de les professions sanitàries.
e) Coordinar la planificació i incentivar programes i projectes de recerca en ciències de la salut i en l'àmbit de l'avaluació de les tecnologies mèdiques.
f) Promoure activitats en matèria de programes sanitaris tendents a la prevenció de la malaltia i a la promoció de la salut, i avaluar-ne els resultats.
g) Coordinar les actuacions interdepartamentals que s'articulin des del Departament i les actuacions interdepartamentals que afectin l'àmbit sanitari.
h) Dirigir els plans directors que es determinin coordinant-se amb la Direcció General de Planificació i Avaluació.
S'afegeix a l'article 6.2 del Decret 256/2003, de 21 d'octubre, pel qual s'aproven els Estatuts de l'Institut Català d'Avaluacions Mèdiques (DOGC núm. 3999, de 30.10.2003) un apartat que queda redactat de la manera següent: "g) el o la gerent de l'Institut Català d'Avaluacions Mèdiques".
S'afegeix a l'article 11.2 del Decret 256/2003, de 21 d'octubre, pel qual s'aproven els Estatuts de l'Institut Català d'Avaluacions Mèdiques, un apartat que queda redactat de la manera següent: "n) el o la gerent de l'Institut Català d'Avaluacions Mèdiques".
S'afegeix a l'article 27 del Decret 256/2003, de 21 d'octubre, pel qual s'aproven els Estatuts de l'Institut Català d'Avaluacions Mèdiques, un apartat que queda redactat de la manera següent:
"27.3 Per ocupar els llocs de titulació superior, salut pública, metge/essa avaluador/a, amb prestació de serveis a l'Institut Català d'Avaluacions Mèdiques, ICAM, cal posseir l'acreditació com a metge avaluador d'incapacitats.
Aquesta acreditació habilita per a l'exercici de les tasques medicoavaluadores que du a terme el personal mèdic adscrit a l'ICAM, en relació amb els processos de seguiment de la incapacitat temporal i/o propostes per passar a la situació d'invalidesa permanent en el grau corresponent.
"Per obtenir aquesta acreditació cal haver superat el Curs d'avaluació mèdica de les incapacitats, de 150 hores lectives, o bé haver obtingut el certificat corresponent per convalidació.
Aquesta formació haurà d'estar integrada en l'oferta formativa de l'Institut d'Estudis de la Salut."
La Subdirecció General d'Avaluacions Mèdiques i la Subdirecció General d'Organització, Recursos i Qualitat, de l'Institut Català d'Avaluacions Mèdiques, passen a denominar-se Àrea d'Avaluacions Mèdiques i Àrea d'Organització, Recursos i Qualitat.
L'estructura orgànica que preveu aquest Decret es farà efectiva en la data d'aprovació de la modificació corresponent de la relació de llocs de treball i, en tot cas, en el termini màxim de dos mesos a comptar de l'endemà de la publicació d'aquest Decret.
El personal afectat per aquest Decret seguirà exercint les seves funcions respectives mentre no es proveeixin els llocs de treball corresponents, d'acord amb l'estructura regulada, o s'adapti el seu nomenament a la nova situació, de conformitat amb la disposició addicional segona del Decret 123/1997, de 13 de maig, pel qual s'aprova el Reglament general de provisió de llocs de treball i promoció professional dels funcionaris de l'Administració de la Generalitat de Catalunya (DOGC núm. 2398, de 26.5.1997).
Els negociats i els llocs de treball assimilats a negociat dependents dels serveis i de les seccions afectades per aquest Decret continuaran subsistint mentre no es dictin les disposicions de desplegament pertinents.
El personal que resulti afectat per les modificacions orgàniques d'aquest Decret continuarà percebent la totalitat de les seves retribucions amb càrrec als crèdits als quals s'imputaven, fins que s'adoptin les decisions de desplegament i pressupostàries corresponents.
Queden derogats el Decret 262/2000, de 31 de juliol, de reestructuració del Departament de Salut, llevat el capítol 7; el Decret 209/2001, de 24 de juliol, de modificació del Decret 262/2000, de 31 de juliol, de reestructuració del Departament de Salut; el Decret 227/2003, de 23 de setembre, de modificació del Decret 262/2000, de 31 de juliol, de reestructuració del Departament de Salut, llevat la disposició addicional primera; el capítol 5 del Decret 68/2004, de 20 de gener, d'estructuració i de reestructuració de diversos departaments de l'Administració de la Generalitat (DOGC núm. 4054, de 22.1.2004); el Decret 160/1986, de 26 de maig, de constitució de la Comissió de Coordinació i lluita contra les dependències de drogues, i el Consell Directiu i l'Òrgan Tècnic per al desplegament de la Llei 20/1985 (DOGC núm. 703, de 20.6.1986); el Decret 331/1987, de 23 de novembre, de modificació parcial del Decret 160/1986, de 26 de maig, de constitució de la Comissió de coordinació i lluita contra les dependències de drogues, i el Consell Directiu i l'Òrgan Tècnic per al desplegament de la Llei 20/1985 (DOGC núm. 928, de 16.12.1987), i l'Ordre de 8 de juny de 1988, de desenvolupament orgànic i funcional de l'Òrgan Tècnic de Drogodependències (DOGC núm. 1008, de 22.6.1988).
Es faculta la persona titular del Departament de Salut per dictar les disposicions necessàries per al desplegament d'aquest Decret, i la persona titular del Departament d'Economia i Finances per realitzar les adaptacions pressupostàries necessàries per donar compliment a aquest Decret.
La persona titular del Departament de Salut adaptarà, per ordre, l'organització i adscripció dels negociats actualment existents en el Departament a les unitats que resultin d'aquest Decret.
Barcelona, 11 d'octubre de 2005